**Väikehange**

**Nõva kooli lasteaialaste ja õpilaste toitlustamine 2023/24 õppeaastal**

1. Hanke käigus leitakse toitlustaja Nõva kooli lasteaialastele ja õpilastele alates 1. septembrist 2023 kuni 30. juunini 2024. Teenust tuleb osutada ca 9 lasteaialapsele ja ca 6 õpilasele. Igal hommikul annab kooli esindaja hiljemalt 8.30-ks telefoni teel toitlustajale teada päeva täpse sööjate arvu.
2. Toitlustaja peab korraldama õpilaste toitlustamise viiel tööpäeval nädalas, välja arvatud koolivaheaegadel ja riiklikel pühadel.
3. Lasteaialastele peab toitlustaja pakkuma hommiku- ja lõunasööki ning pealelõunast einet. Koolilastele peab toitlustaja pakkuma lõunasööki, pikapäevarühma einet ja soovi korral hommikuputru.
4. Toitlustaja peab valmistama tellijale tervislikku, maitsvat ja kvaliteetset toitu kooskõlas toitlustamise valdkonda reguleerivate õigusaktidega, samuti lähtudes teenuse pakkumisel sotsiaalministri 15.01.2008 määrusest nr 8 “Tervisekaitsenõuded koolieelses lasteasutuses ja koolis”.
5. Toitlustaja võib toitlustamiseks kasutada ruumi koolimajast kuni 100 meetri raadiuses.
6. Toitlustamine peab toimuma toitlustaja ruumides viisil, mis tagab õpilaste eraldatuse toitlustaja ülejäänud klientidest.
7. Teenust osutatakse vastavalt kooli tunniplaanile ja päevakavale. Erandolukordades teeninduse korraldamine lepitakse kokku kooli direktoriga.
8. Õppeaasta jooksul toimuvate kooli- ja kooliväliste ürituste (laagrid, koolitused, kohtumised, väljasõidud jne) korral pakib toitlustaja toidu kaasa juhul kui kool on sellest toitlustajat kirjalikult ette teavitanud vähemalt 7 päeva.
9. Toitlustaja peab pidama arvestust sööjate üle ning märkima vallavalitsusele esitataval arvel toitlustatud päevade arvu, toidukorrad ja sööjate arvu kuu lõpu seisuga.
10. Toitlustaja peab kindlustama, et teenuse osutajad on eelnevalt läbinud tervisekontrolli ja toiduhügieenikoolituse toiduseaduse ja selle alusel kehtestatud õigusaktide nõuete kohaselt.
11. Toitlustaja hoiab toitlustamiseks kasutatavad ruumid tervisekaitsenõuetele vastavas korras ning omab terviseameti luba.
12. Toitlustaja peab omama vähemalt 3 aastat varasemat toitlustuse kogemust.
13. Toidu valmistamiseks kasutatavad ruumid peavad olema lepingu kehtivuse ajal tervisekaitsenõuetele vastavas korras.
14. Toitlustaja koostab vähemalt üheks nädalaks iga päeva menüü arvestades tervisliku toitumise põhimõtteid ja saadab nädalamenüü kooli e-posti aadressile [nova.kool@laanenigula.ee](mailto:nova.kool@laanenigula.ee) olles selle eelnevalt kooskõlastanud kooli direktoriga.
15. Toitlustaja on kohustatud sõlmima lepingu toitlustusprogrammi ANC kasutamiseks.

Pakkumuste esitamise **tähtaeg on 24.07.2023.a.** meiliaadressile: [nova@laanenigula.ee](mailto:nova@laanenigula.ee) Täiendavad küsimused palume esitada meiliaadressile: [nova@laanenigula.ee](mailto:nova@laanenigula.ee)